**ΚΡΙΤΗΡΙΟ ΑΞΙΟΛΟΓΗΣΗΣ**

**ΣΤΗ ΝΕΟΕΛΛΗΝΙΚΗ ΓΛΩΣΣΑ**

**ΚΕΙΜΕΝΟ Ι**

**Ο ρατσισμός στην Ελλάδα του σήμερα**

*Ο Νικήτας Κόκκαλης απόφοιτος του τμήματος πολιτικής επιστήμης και ιστορίας του Παντείου με έντονη δραστηριότητα τόσο στα μαθητικά, όσο και τα φοιτητικά χρόνια, τα τρία τελευταία χρόνια έχει αναπτύξει έντονη κοινωνική δράση στην πολιτική. Στο Young People.gr κυρίως συμμετέχει γράφοντας άρθρα.*

**O ρατσισμός στη χώρα**που ανέδειξε αξίες όπως η δημοκρατία, η φιλοσοφία κλπ, που ανέδειξε τις επιστήμες και βάφτισε την Ευρώπη, διάγει τις πιο λαμπρές του μέρες αντλώντας δύναμη από την οικονομική κρίση που μαστίζει τη χώρα. Ρατσισμός όχι μόνο κοινωνικός ή μεταξύ εθνοτήτων, αλλά και μεταξύ κοινωνικών ομάδων. Ένα φαινόμενο που στην Ευρώπη και κυρίως στην βόρεια και την κεντρική άντλησε τη δύναμή του κατά κύριο λόγο εξαιτίας της ξενοφοβίας και του συντηρητισμού δεν μπορούσε να βρει ελεύθερο δρόμο και εκφραστές στην νότια Ευρώπη. Όμως, ο δρόμος αυτός άνοιξε με την οικονομική κρίση και έδωσε την ευκαιρία να αναγεννηθούν κινήματα διάσπασης – αυτονομισμού σε χώρες όπως Ισπανία και Ιταλία και στη χώρα μας να εκφραστεί με πολλές μορφές βίας.

**Το πρώτο θύμα** αυτής της βίας είναι οι μετανάστες οι οποίοι ενώ τα προηγούμενα χρόνια της επίπλαστης ανάπτυξης χρησιμοποιήθηκαν ως εργαλεία, προκειμένου εμείς απερίσπαστοι να αφεθούμε στην πνευματική ανάταση και πνευματική μόρφωση των νέων,  δηλαδή σε μη παραγωγικούς τομείς,  με το σκάσιμο της φούσκας,  αυτοί αποτέλεσαν τα πρώτα εξιλαστήρια θύματα.

**Μέσα σ’ αυτή**την οικονομική κρίση ο ρατσισμός εκφράστηκε και σε άλλα επίπεδα. Η υποχρέωση, και μετά από κάποιο σημείο, αναγκαία εφαρμογή επαχθών, μνημονιακών πολιτικών που επεβλήθησαν στη χώρα μας, βοήθησαν στην ανάπτυξη του κοινωνικού ρατσισμού, της εκμετάλλευσης των ανθρώπων, την επιστροφή στον εργασιακό μεσαίωνα, στην εμφάνιση δίπολων (δημόσιος τομέας – ιδιωτικός τομέας, εργαζόμενοι – άνεργοι) όπως επίσης και στη στοχοποίηση  κοινωνικών ομάδων από άλλες.

**Πέρα**από την οικονομική κρίση, ο ρατσισμός ως συνολικό φαινόμενο, βρήκε πρόσφορο έδαφος γιατί επικράτησε το εγωκεντρικό μοντέλο, χάθηκε το εμείς, υποχώρησε η κοινωνική αλληλεγγύη μπροστά στον νεοπλουτισμό, στην καλοπέραση του καθενός ξεχωριστά, αδιαφορώντας αν αυτός ο πλούτος πηγάζει από σταθερές, αναπτυξιακές βάσεις και η κατανάλωση έγινε σημαία αυτοπροβολής με μπροστάρηδες τα ΜΜΕ και το περιβόητο lifestyle που θέλησαν να περάσουν με κάθε τρόπο και μέσο στην καθημερινότητά μας.

**Σ’ αυτό φυσικά**βοήθησε η ουσιαστική έλλειψη παιδείας και πολιτισμού από την κοινωνία μας. Στην Ελλάδα του σήμερα, που ακόμη μαστίζεται από την οικονομική κρίση με τα σημάδια της να είναι πιο εμφανή από ποτέ, τέτοια φαινόμενα πρέπει να αποτελέσουν πραγματικό παρελθόν. Στην περίοδο της απόλυτης έξαρσης του ρατσισμού, σε όλες του τις εκφάνσεις,  εμείς η νέα γενιά οφείλουμε να αναδείξουμε τις αξίες του πολιτισμού μας. Οφείλουμε να καταδικάσουμε πρακτικές του παρελθόντος που μας οδήγησαν, όχι μόνο στην οικονομική κρίση, αλλά και σε κρίση αξιών, θεσμών και κοινωνικής συνοχής, με αποτέλεσμα αυτά τα φαινόμενα ρατσισμού που αναφέρθηκαν παραπάνω και να προσδιορίσουμε νέες αφετηρίες, νέους δρόμους.

**Υποχρέωσή μας**είναι να απομονώσουμε αυτά τα φαινόμενα, όχι με ρηματικές ανακοινώσεις, αλλά με πρακτικές συμπεριφορές. Η αυτονόητη καταδίκη του χθες πρέπει να συνοδευτεί με την ολοκληρωτική απαξίωση του. Ένα χθες που ανέδειξε τον ρατσισμό σε όλα τα επίπεδα και ένα αύριο που θα βάλει οριστική ταφόπλακα σ’ αυτές τις πρακτικές.

Νικήτας Κόκκαλης ,

άρθρο από διασκευή στο <https://youngpeople.gr/>

**ΚΕΙΜΕΝΟ ΙΙ**

**Γιώργος Χουλιάρας, «Πρόσφυγες»**

Από την άλλη πλευρά

της φωτογραφίας γράφω για να θυμάμαι

όχι το πού και πότε αλλά ποιος

Δεν είμαι εγώ στη φωτογραφία

Τίποτε δεν μας άφησαν

Να πάρουμε μαζί μας

Μόνον αυτή τη φωτογραφία

Αν τη γυρίσετε από την άλλη θα με δείτε

Εσύ είσαι στη φωτογραφία, με ρωτούν

Δεν ξέρω τι να σας πω

*(Από τη συλλογή «Fast Food Classics»,*

*εκδ. Ύψιλον, 1992 –συγκεντρωτική έκδοση «Δρόμοι της μελάνης», εκδ. Νεφέλη, 2005)*

**ΘΕΜΑΤΑ**

**Α** (25 Μονάδες)

**Α.1** Να διατυπώσετε περιληπτικά (60 λέξεις) τις επιπτώσεις της οικονομικής κρίσης στο φαινόμενο του ρατσισμού. (ή εναλλακτικά: να παρουσιάσετε στην τάξη σας..) 15 ΜΟΝ

**Α.2** Να χαρακτηρίσετε τις παρακάτω προτάσεις ως Σωστές ή Λάθος: 10 ΜΟΝ

1. Η ξενοφοβία αποτελούσε κυρίως χαρακτηριστικό των κοινωνιών της Βόρειας Ευρώπης.

2. Οι μετανάστες ήταν οι πρώτοι που επηρεάστηκαν από τις συνέπειες της οικονομικής κρίσης.

3. Ο συντάκτης είναι αντίθετος με την εφαρμογή των μνημονιακών πολιτικών.

4. Τα φαινόμενα της οικονομικής κρίσης δεν είναι το ίδιο έντονα στις μέρες μας.

5. Ο συντάκτης προτρέπει να ελαχιστοποιήσουμε τα φαινόμενα ρατσισμού με λόγια και έργα.

**Β** (30 Μονάδες)

**Β.1** Ποιο είναι το θέμα και ποια η θέση του συντάκτη αυτού του άρθρου; (6 μον.)

**Β.2** Ποιος είναι ο σκοπός του συντάκτη; Να εντοπίσετε και να αναφέρετε με παραδείγματα 5 τρόπους με τους οποίους τον επιτυγχάνει. (15μον.)

**Β.3** «Στην περίοδο της απόλυτης έξαρσης του ρατσισμού, σε όλες του τις εκφάνσεις,  εμείς η νέα γενιά οφείλουμε να αναδείξουμε τις αξίες του πολιτισμού μας.» Να αλλάξετε τη σύνταξη της περιόδου και να σχολιάσετε τις αλλαγές που παρατηρείτε στο ύφος. (9μον.)

**Γ.** (15 Μονάδες)

Να προσδιορίσετε το θέμα του κειμένου II. Ποια είναι η ψυχική κατάσταση του ποιητικού υποκειμένου; Να δικαιολογήσετε την απάντησή σας στηριζόμενοι σε 3 κειμενικούς δείκτες.

**Δ.** 30 μον. 350 λέξεις

**Είδος:** Ομιλία

Συντάκτης: Μαθητής εκπρόσωπος του σχολείου

Αποδέκτες: Μαθητική κοινότητα

Περίσταση: Μαθητικό φεστιβάλ με τίτλο «Οι μαθητές ενάντια στο ρατσισμό»

**Θέμα:** Στηριζόμενοι στη 2η και 4η παράγραφο του άρθρου, να παρουσιάσετε δύο απο τις μορφές ρατσισμού που ανέδειξε η οικονομική κρίση και να προτείνετε συγκεκριμένους τρόπους με τους οποίους οι νέοι, αξιοποιώντας το σχολείο, μπορούν να συμβάλλουν στην υποχώρηση αυτού του φαινομένου.

Επιμέλεια: Γεωργία Λιάλιαρη